Budapest Főváros XIV. Kerület Zugló Önkormányzata
Polgármester, Demokratikus Koalíció Frakció, Momentum Mozgalom Frakció, MSZP-Összefogás Zuglóért Frakció, Szabó Rebeka Alpolgármester, Vida Attila önkormányzati képviselő, Várnai László önkormányzati képviselő, Victora Zsolt önkormányzati képviselő
Szám: 123-734/2021.
     Nyilvános ülésen tárgyalandó!
Napirend száma: ………. 

Képviselő-testület 

2021. december 16-ai rendes ülésére
Tisztelt Képviselő-testület!

Tárgy: Javaslat Budapest Főváros XIV. Kerület Zugló Önkormányzata Képviselő-testületének 19/2019. (XI. 7.) önkormányzati rendelete az önkormányzati képviselő, az állandó bizottság elnöke és tagja, valamint a tanácsnok javadalmazásáról szóló módosítására
I. Előzmények
Budapest Főváros XIV. Kerület Képviselő–testülete 19/2019. (XI. 7.) önkormányzati rendelete az önkormányzati képviselő, az állandó bizottság elnöke és tagja, valamint a tanácsnok javadalmazásáról szól. 
A rendelet 1. § (1) bekezdése szerint:
„(1) A polgármester és az alpolgármester kivételével Budapest XIV. kerület Önkormányzat önkormányzati képviselőjét (a továbbiakban: képviselő) havonta tiszteletdíj illeti meg. A megválasztott képviselő tiszteletdíjának a havi összege – ha e rendelet másként nem rendelkezik – 90 e Ft.”
II. Vélemények
Magyarország Kormányának döntése értelmében, 2022. január 1-től, a bruttó minimálbér 200.000.-Ft, míg a garantált bérminimum bruttó 260.000.-Ft lesz.

A képviselői tiszteletdíj módosítása biztosítja, hogy a képviselői javadalmazás ne maradjon el nagymértékben, a garantált bérminimumtól, valamint a minimálbértől.

A jogalkotásról szóló 2010. évi CXXX. törvény 17. §-a alapján a rendeletmódosítások várható hatásai a következők:


Társadalmi, gazdasági, költségvetési hatása: jelentős többletkiadást, éves szinten 5.400.000,- forint többletigényt jelent az önkormányzat költségvetése számára.


Környezeti és egészségi következményei: a rendeletek módosításának környezeti és egészségügyi hatása nincs.


Adminisztratív terheket befolyásoló hatása: a rendeletek módosításának adminisztrációs többlet terhe nincs, 


A jogszabály megalkotásának szükségessége és a jogalkotás elmaradásának várható következményei: a tiszteletdíj összegének változatlanul hagyása esetén úgy a minimálbér, mint a garantált bérminimum jelentősen magasabb lesz, a képviselői tiszteletdíjnál.
Gazdasági Főosztály véleménye: Észrevételt nem tesz.
Jogi Főosztály véleménye: Az előterjesztésben közölt adatok, információk alapján az előterjesztéshez jogi észrevételt nem tesz.
Jegyző törvényességi véleménye: A rendelettervezet, a törvényességi és a jogszabály szerkesztési követelményeknek megfelel.
Kérem a Tisztelt Képviselő-testületet, hogy a tervezetet tárgyalja meg és döntsön, a rendeletalkotási javaslatról.
III. Bizottsági vélemények

Az előterjesztést a Jogi és Ügyrendi Bizottság és a Pénzügyi és Költségvetési Bizottság tárgyalja.
IV. Döntési javaslat
Budapest Főváros XIV. Kerület Zugló Önkormányzata Képviselő-testülete megalkotja …/2021. (… …) önkormányzati rendeletét az önkormányzati képviselő, az állandó bizottság elnöke és tagja, valamint a tanácsnok javadalmazásáról szóló, Budapest Főváros XIV. Kerület Képviselő-testülete 19/219. (XI. 7.) önkormányzati rendeletének módosításáról, az 1. és 2. melléklet szerinti tartalommal.
Magyarország helyi önkormányzatairól szóló 2011. évi CLXXXIX. törvény 42. § 1. pontja és 50. §-a alapján, a rendeletalkotáshoz minősített szavazattöbbség szükséges.

Budapest, 2021. november 15.

Mellékletek felsorolása:
1. melléklet: rendelet-tervezet
2. melléklet: indokolás
3. melléklet: hatályos rendelet
Előterjesztést készítette:
·  Neparáczki Noémi (alpolgármesteri referens) 
· Jogi Főosztály

